Stellenbosch-bylmoorde: Henri pleit vandagHenri van Breda buite die hof (12 Oktober 2016) Foto: Maroela Media Henri van Breda, wat aangekla word van die moorde op sy ouers en broer op die De Zalze-gholflandgoed buite Stellenbosch, se verhoor begin Maandag in die Wes-Kaapse hooggeregshof. Daar gaan van Van Breda verwag word om te pleit, 26 maande ná die opspraakwekkende moorde op Martin (54), Teresa (55) en Rudi van Breda (22) die aand van 26 Januarie 2015 op die De Zalze-gholflandgoed buite Stellenbosch. Hy is meer as ŉ jaar ná die moorde in hegtenis geneem en in Junie 2016 op borgtog van R100 000 vrygelaat. Die saak is al verskeie kere uitgestel aangesien selfoonrekords en DNS-verslae nog uitstaande was. Die staat beweer Van Breda het ŉ byl gebruik om die drie lede van sy gesin dood te maak. Sy suster, Marli van Breda (toe 16 jaar oud), is met kritieke beserings na ŉ hospitaal gehaas en het die aanval oorleef. Die staat beweer verder Van Breda het aan die moordtoneel gepeuter, homself leed aangedoen en valse inligting aan die polisie verskaf om hulle te mislei. Hy staan tereg op drie aanklagte van moord, een van poging tot moord en ŉ aanklag van regsverydeling. Lees alle vorige berigte oor die De Zalze-saak op Maroela Media. Die Van Breda-gesin: Marli (16) en haar ma Teresa staan voor. Henri (20), Rudi (22) en hul pa, Martin staan agter. Foto: Facebook